पाएं अपने शहर की ताज़ा ख़बरें और फ्री ई-पेपरडाउनलोड करें
बगीचा में शुक्रवार रात करेला व खीरा से लदे एक पिकअप वाहन को रोककर 3 घंटे खड़े करने पर क्षेत्र के किसान आक्रोशित हो गए हैं। सुबह तहसीलदार के घर के सामने कुछ किसानों ने सोशल डिस्टेंसिंग का पालन करते हुए सब्जियों को उनके घर के सामने ही गिरा दिया। किसानों ने बताया कि स्थानीय प्रशासन के सख्त रवैये के कारण अब कोई महाजन सब्जी लेने के लिए अपनी गाड़ी नहीं भेज रहा। ऐसे में वे अपनी सब्जियों को कहां ले जाएं। शुक्रवार की रात को सब्जी से लदे पिकअप वाहन को रोक दिया गया और 3 घंटे बाद कहा कि चले जाओ ऐसे में 3 घंटे के अंतराल के कारण सुबह की मंडी फेल हो गई और गाड़ी पूरी रात तहसीलदार के घर के सामने खड़ी रही। मामला बगीचा का है, जहां शुक्रवार रात 8 बजे के आसपास एक पिकअप टटकेला से खीरा व करेला लोड कर जशपुर के रास्ते धनबाद जा रही थी। सरभकोम्बो के पास पिकअप खराब हो गई, जिसके बाद दूसरी पिकअप में सब्जियों को शिफ्ट किया जा रहा था। वाहन चालक गोविंदा यादव ने बताया कि पिकअप क्रमांक सीजी 14एमपी 0793 में सब्जियां लोड होने के बाद बगीचा तहसीलदार मौके पर पहुंचे और सब्जियों का बिल मांगने लगे तो उसने बताया कि किसानों का माल है।
इसका बिल नहीं है। सब्जियों को मंडी लेकर जा रहे हैं। ऐसे में तहसीलदार ने गाड़ी को थाने में खड़े कराने की बात कही। चालक को थाने की जानकारी नहीं थी। इसलिए उसने तहसीलदार के गाड़ी के पीछे अपनी सब्जी से लदी गाड़ी लगा दी और तहसीलदार के घर के सामने गाड़ी खड़ी कर दी। इस दौरान चालक ने कई बार कहा कि कच्चा माल है साहब, मंडी पहुंचना है। अगर सुबह तक नहीं पहुंचे तो सारी सब्जियां खराब हो जाएंगी। इस सब में लगभग 3 घंटे बीत गए और मंडी का समय बीत गया। रात 11 बजे तहसीलदार ने उन्हें जाने कहा। चूंकि मंडी का समय खत्म हो चुका था इसलिए गाड़ी रातभर तहसीलदार बंगले के सामने ही खड़ी रही। सुबह जब किसानों को पता चला कि उनका माल मंडी नहीं पहुंचा है तो 8-10 किसान तहसीलदार के घर पहुंचे, जहां सब्जी गाड़ी खड़ी मिली।
बदनाम करने का प्रयास
^बगीचा तहसीलदार टीडी मरकाम ने बताया कि उन्होंने कल न तो किसी भी सब्जी वाहन को रोका है, न ही कार्रवाई की है। सुबह से दौरे पर निकल गया हूं । अभी-अभी किसी ने मुझे एक तस्वीर भेजी है जिसमें मेरे घर के सामने सब्जी फिकी दिख रही है। मुझे लगता है कि लगातार हो रही कार्रवाइयों के चलते कुछ लोग पूर्वाग्रह से ग्रसित होकर ऐसा कर रहे है, ताकि प्रशासन की बदनामी हो जाए।''
टीडी मरकाम, तहसीलदार बगीचा
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva zho_Hant eng_Latn